b"\n_START_ARTICLE_\nPont de la Margineda\n_START_SECTION_\nDescripci\xc3\xb3\n_START_PARAGRAPH_\n\xc3\x89s un dels ponts medievals m\xc3\xa9s grans i esvelts dels que es conserven al Principat d'Andorra i antigament s'utilitzava per salvar el pas de les aig\xc3\xbces del riu Valira. Com el de Sant Antoni de la Grella, t\xc3\xa9 un \xc3\xbanic arc de cavall\xc3\xb3, de gran di\xc3\xa0metre,  sobre un arc de mig punt rebaixat amb molta pot\xc3\xa8ncia. _NEWLINE_T\xc3\xa9 forma d'esquena d'ase  tot i que no gaire accentuada, amb barana de pedra;  per la part superior \xc3\xa9s empedrat en tota la seva longitud, igual com el cam\xc3\xad ral a tocar del pont. La llargada del pont a banda i banda del riu \xc3\xa9s de 33 m i l'al\xc3\xa7ada m\xc3\xa0xima de 9,20 m. La llum \xc3\xa9s de 9,50 m. La pot\xc3\xa8ncia del pont a la part central \xc3\xa9s de 1,60 m i l'al\xc3\xa7ada de la barana \xc3\xa9s de 80 cm. L'amplada del pont fa 2,80 m a la part central i 5,30 m i 5,90 m als dos extrems, sense tenir en compte en aquests darrers les noves modificacions efectuades.  Les dovelles han estat tallades en blocs de pedra tosca, a fi d'alleugerir l'estructura. Les filades dels paraments s\xc3\xb3n de pedra disposades amb una intencionalitat de filades horitzontals. Les parets s\xc3\xb3n tamb\xc3\xa9 molt m\xc3\xa9s ben realitzades que als altres ponts, amb un sobreal\xc3\xa7at a la paret terminal._NEWLINE_Al costat del pont es troba una escultura, obra de l'autor valenci\xc3\xa0 Andreu Alfaro, commemorativa del primer Congr\xc3\xa9s de Llengua i Literatura Catalana.\n_START_SECTION_\nHist\xc3\xb2ria\n_START_PARAGRAPH_\nL\xe2\x80\x99any 2007 es dugu\xc3\xa9 a terme l\xe2\x80\x99excavaci\xc3\xb3 en extensi\xc3\xb3 del pont de la Margineda.  La documentaci\xc3\xb3 escrita recuperada durant l\xe2\x80\x99estudi ha perm\xc3\xa8s con\xc3\xa8ixer amb for\xc3\xa7a exactitud el moment de construcci\xc3\xb3 del pont.  \xc3\x89s a finals del segle XV, en concret a l\xe2\x80\x99any 1487, quan es constata l\xe2\x80\x99exist\xc3\xa8ncia d\xe2\x80\x99un nou pont identificat com el pont de la Margineda: el document escrit, recuperat de l\xe2\x80\x99Arxiu Comunal de Sant Juli\xc3\xa0 de L\xc3\xb2ria, fa refer\xc3\xa8ncia a l\xe2\x80\x99exist\xc3\xa8ncia d\xe2\x80\x99un pont nou en aquest indret, \xc2\xab\xe2\x80\xa6que del Coll de Vita Romana tirant al Pont Nou e de Prat Primer tirant a Palomera\xe2\x80\xa6\xc2\xbb. A m\xc3\xa9s, aquest document en concret fa una descripci\xc3\xb3 dels l\xc3\xadmits parroquials entre Andorra la Vella i Sant Juli\xc3\xa0 de L\xc3\xb2ria on el pont de la Margineda restaria incl\xc3\xb2s, de manera que facilita la seva identificaci\xc3\xb3 i ubicaci\xc3\xb3 exacta._NEWLINE_Gr\xc3\xa0cies a aquest estudi podem concloure que el pont de la Margineda fou bastit entre els segles XIV i XV, i per tant, a final de l\xe2\x80\x99edat mitjana."